b'\n_START_ARTICLE_\nAnsambel Borisa Kova\xc4\x8di\xc4\x8da\n_START_SECTION_\nZasedba\n_START_PARAGRAPH_\n\xc4\x8clani za\xc4\x8detne zasedbe ansambla so poleg klarinetista Borisa Kova\xc4\x8di\xc4\x8da bili \xc5\xa1e harmonikar Ivan Pape\xc5\xbe, trobentar Tone Gr\xc4\x8dar, kitarist Milan Izgor\xc5\xa1ek in basist Vinko \xc5\xa0trucl, ki ga je izmeni\xc4\x8dno zamenjeval Ivo Ciani. Za Pape\xc5\xbeem je kromati\xc4\x8dno harmoniko ve\xc4\x8d kot dve desetletji igral Vital Aha\xc4\x8di\xc4\x8d._NEWLINE_Kot pevca sta na za\xc4\x8detku v duetu pela Danilo \xc4\x8cade\xc5\xbe in Stanka Gori\xc5\xa1ek. Slednja se je pozneje poro\xc4\x8dila z vodjo ansambla Borisom Kova\xc4\x8di\xc4\x8dem in velikokrat nastopila v ansamblu kot solo pevka. Kot pevci so pozneje z ansamblom v razli\xc4\x8dnih \xc4\x8dasovnih obdobjih nastopili tudi Toma\xc5\xbe Tozon, kvartet Do, \xc5\xa0en\xc4\x8durski fantje, Rafko Irgoli\xc4\x8d, Tone Kozlev\xc4\x8dar in Peter Ambro\xc5\xbe._NEWLINE_Na nek na\xc4\x8din sta obstajala dva ansambla. V trio zasedbi so nastopali kot Trio Vitala Aha\xc4\x8di\xc4\x8da, ki je spremljal pevko Stanko Kova\xc4\x8di\xc4\x8d, v kvintetovski ali \xc5\xa1e raz\xc5\xa1irjeni zasedbi pa kot Ansambel Borisa Kova\xc4\x8di\xc4\x8da.\n_START_SECTION_\nDelovanje\n_START_PARAGRAPH_\nAnsambel Borisa Kova\xc4\x8di\xc4\x8da je uradno deloval od leta 1960. Zaradi slu\xc5\xbeb \xc4\x8dlanov ansambla sicer niso veliko igrali na veselicah, pa tudi gostovali so le po Jugoslaviji in avstrijski Koro\xc5\xa1ki, vendar so se razlikovali od drugih ansamblov. Vodja Boris Kova\xc4\x8di\xc4\x8d je igral klarinet in ne harmonike, kakor velja za ve\xc4\x8dino drugih ansamblov, vsi \xc4\x8dlani pa so imeli opravljeno glasbeno \xc5\xa1olo in so tako igrali po notah._NEWLINE_Skladbe je pisal vodja ansambla Boris Kova\xc4\x8di\xc4\x8d, ki je ustvaril okoli 400 skladb, od tega okoli 50 popevk. Besedila so za ansambel prispevali Gregor Strni\xc5\xa1a, Matija Barl, Elza Budau, Ferry Souvan, Zvonko \xc4\x8cema\xc5\xbear, Lev Svetek, Miroslav Ko\xc5\xa1uta, Marjan Stare in Ivan Sivec._NEWLINE_Ansambel je izdal 45 malih in velikih plo\xc5\xa1\xc4\x8d in kaset. Prvo veliko plo\xc5\xa1\xc4\x8do z naslovom Vrni se, sinko so posneli leta 1960 v Zagrebu pri Jugotonu. Kmalu zatem so posneli \xc5\xa1e \xc5\xa1tiri male plo\xc5\xa1\xc4\x8de, vseh pet pa je natelelo na zelo dober odziv poslu\xc5\xa1alcev. Plo\xc5\xa1\xc4\x8da Prinesi mi ro\xc5\xbee je iz\xc5\xa1la v zlati nakladi, vse male plo\xc5\xa1\xc4\x8de s Stanko Kova\xc4\x8di\xc4\x8d pa v srebrni nakladi. Skupaj so prodali okoli 500 000 plo\xc5\xa1\xc4\x8d in kaset.'